Սուրբ Գրիգոր Լուսավորիչ եկեղեցի (Ուլյանովսկ)

Սուրբ Գրիգոր Լուսավորիչ եկեղեցի, հայ առաքելական եկեղեցի Ռուսաստանի Ուլյանովսկ քաղաքի Մոսկովյան խճուղում, Մեխանիկական գործարանի պուրակում։ Քաղաքում առաջին հայկական եկեղեցու պաշտոնական բացումը և օծումը տեղի են ունեցել 2023 թվականի օգոստոսի 27-ին։

Պատմություն 
Եկեղեցին կառուցվել է շուրջ 10 տարի հայ համայնքի և մեկենասների միջոցներով։ Եկեղեցու կառուցման համար ամբողջ քարը բերվել է Հայաստանից։

Հիմնարկեք 
Եկեղեցու կառուցումը սկսվել է 2014 թվականին, հիմնարկեքը տեղի է ունեցել 2015 թվականի սեպտեմբերի 10-ին։ Եկեղեցու հիմքում տեղադրվել են 16 օծված քարեր։ Այդ թիվը խորհրդանշում է 12 առաքյալներին, քրիստոնեությունը Հայաստանում տարածած 2 քարոզիչներին և 2 ավետարանները։ Հիմնարկեքին ներկա են եղել շինարարությանն ակտիվորեն մասնակցած ծխականները։

Միջոցառմանը մասնակցել են Սիմբիրսկի և Նովոսպասսկի մետրոպոլիտ Անաստասին, Հայ առաքելական եկեղեցու Ռուսաստանի և Նոր Նախիջևանի թեմի առաջնորդ Եզրաս արքեպիսկոպոս Ներսիսյանը, տարածաշրջանի ղեկավար Սերգեյ Մորոզովը։

Եկեղեցու ընդհանուր մակերեսը 202,53 քառակուսի մետր է։

Բացում և օծում 
Եկեղեցու պաշտոնական բացումը և օծումը տեղի են ունեցել 2023 թվականի օգոստոսի 27-ին։ Միջոցառմանը ներկա է եղել Ռուսաստանի Դաշնությունում Հայաստանի Հանրապետության դեսպանության երկրորդ քարտուղար Գեղամ Ադամյանը։ Նա նշել է եկեղեցու արտաքին տեսքի առանձնահատուկ նշանակությունը տարածաշրջանում․

Միջոցառման ժամանակ խոսք են ասել Ռուսաստանի և Նոր Նախիջևանի թեմի առաջնորդ Եզրաս արքեպիսկոպոս Ներսիսյանը, Ուլյանովսկի քաղաքապետ Ալեքսանդր Բոլդակինը։ Տարածաշրջանի ղեկավար Ալեքսեյ Ռուսսկիխի անունից ներկաներին շնորհավորել է կառավարության փոխնախագահ Վադիմ Անդրեևը։

Եկեղեցու առջևի հրապարակում ներկայացվել է տոնական ծրագիր՝ ազգային պարերով, երգերով ու հոգևորականների շնորհավորանքներով։ Եկեղեցուն որպես նվեր մատուցվել է սրբապատկեր։ Տեղի է ունեցել նաև հյուրասիրություն, արվել է մատաղ։ Համերգային ծրագրին մասնակցել են «Վան» պարի համույթը, երգիչ Արթուր Չուգուրյանը, դուդուկահար Հովհաննես Կարապետյանը։

Եկեղեցու կառուցմանն աջակցած հայ համայնքի ներկայացուցիչները և մեկենասները պարգևատրվել են հուշագրերով և մեդալներով։

Ծանոթագրություններ 

Նոր Նախիջևանի և Ռուսաստանի հայոց թեմի վանքեր և եկեղեցիներ
2023 հիմնադրումներ
ՀԹՎ 2023 հոդվածներ
21-րդ դարի հայկական վանքեր և եկեղեցիներ
Ուլյանովսկի եկեղեցիներ
Եկեղեցիներ այբբենական կարգով